62018CJ0261_RES
Lieta C‑261/18
Eiropas Komisija
pret
Īriju
Tiesas (virspalāta) 2019. gada 12. novembra spriedums
Valsts pienākumu neizpilde – Tiesas spriedums, ar ko konstatēta pienākumu neizpilde – Neizpilde – Direktīva 85/337/EEK – Vēja parka atļauja un būvniecība – Projekts, kam var būt būtiska ietekme uz vidi – Ietekmes uz vidi iepriekšēja novērtējuma neesamība – Legalizācijas pienākums – LESD 260. panta 2. punkts – Lūgums noteikt kavējuma naudu un naudas sodu
Vide – Noteiktu projektu ietekmes uz vidi novērtējums – Direktīva 85/337 – Kompetento iestāžu pienākums veikt novērtēšanu pirms atļaujas izsniegšanas – Novērtējuma neveikšana – Iestāžu pienākums labot šo kļūdu – Piemērošanas joma – Legalizācijas nolūkā veikts novērtējums pēc attiecīgās iekārtas būvniecības un nodošanas ekspluatācijā – Pieļaujamība – Nosacījumi
(LES 4. panta 3. punkts, Padomes Direktīvas 85/337, kas grozīta ar Direktīvu 97/11, 2. panta 1. punkts un 4. panta 1. un 2. punkts)
(skat. 72.–78. punktu)
Vide – Noteiktu projektu ietekmes uz vidi novērtējums – Direktīva 85/337 – Kompetento iestāžu pienākums veikt novērtēšanu pirms atļaujas izsniegšanas – Novērtējuma neveikšana – Iestāžu pienākums labot šo kļūdu – Piemērošanas joma – Iepriekšēja novērtējuma neesamība – Pārkāpums
(Padomes Direktīvas 85/337, kas grozīta ar Direktīvu 97/11, 2. panta 1. un 4. punkts)
(skat. 79.–84. punktu)
Dalībvalstis – Pienākumi – Direktīvu ieviešana – Pienākumu neizpilde – Ar valsts tiesību sistēmu pamatots attaisnojums – Nepieļaujamība
(LESD 258. pants)
(skat. 89.–91. punktu)
Dalībvalstis – Pienākumi – Pienākumu neizpilde – Attaisnojums – Tiesiskās paļāvības aizsardzības princips – Dalībvalsts atsaukšanās uz šo principu, lai netiktu konstatēta pienākumu neizpilde – Nepieļaujamība
(LESD 258. pants)
(skat. 92. un 93. punktu)
Prasība sakarā ar pienākumu neizpildi – Tiesas spriedums, ar ko konstatēta pienākumu neizpilde – Pienākuma izpildīt spriedumu neizpilde – Finansiālas sankcijas – Naudas sods – Summas noteikšana – Kritēriji – Pārkāpuma smagums un ilgums – Sprieduma ietekmes uz vidi novērtējuma jomā neizpilde
(LESD 260. panta 2. punkts; Padomes Direktīva 85/337, kas grozīta ar Direktīvu 97/11)
(skat. 115.–123. punktu)
Prasība sakarā ar pienākumu neizpildi – Tiesas spriedums, ar ko konstatēta pienākumu neizpilde – Pienākuma izpildīt spriedumu neizpilde – Finansiālas sankcijas – Naudas sods – Summas noteikšana – Kritēriji – Maksātspēja – Vērtēšanas datums
(LESD 260. panta 2. punkts)
(skat. 124. punktu)
Prasība sakarā ar pienākumu neizpildi – Tiesas spriedums, ar ko konstatēta pienākumu neizpilde – Pienākuma izpildīt spriedumu neizpilde – Finansiālas sankcijas – Kavējuma nauda – Formas un summas noteikšana – Tiesas novērtējuma brīvība – Kritēriji
(LESD 260. panta 2. punkts)
(skat. 131.–135. punktu)
Rezumējums
Īrijai tiek piespriestas finansiālās sankcijas par tāda agrāka Tiesas sprieduma neizpildi, kurā tostarp noteikts pienākums veikt vēja parka ietekmes uz vides novērtējumu
2019. gada 12. novembra spriedumā Komisija/Īrija (Derrybrien vēja parks) (C‑261/18) Tiesas virspalāta piesprieda Īrijai finansiālas sankcijas par to, ka tā nebija veikusi konkrētus pasākumus 2008. gada 3. jūlija sprieduma lietā Komisija/Īrija (
1
) izpildei, jo Tiesa tajā bija konstatējusi, ka Īrija ir pārkāpusi Direktīvu 85/337 (
2
), kas izrietēja no vēja parka būvniecības Derrybrien (Īrija) bez iepriekšēja tā ietekmes uz vidi novērtējuma.
Pēc 2008. gada sprieduma pasludināšanas Īrija veica legalizācijas procedūru, ar kuru tā vēlējās Derrybrien vēja parka apsaimniekotājam ļaut izpildīt Direktīvas 85/337 prasības. Tomēr, tā kā vēja parka apsaimniekotājs šo procedūru neuzsāka un pēc savas ierosmes to neuzsāka arī Īrijas iestādes, Komisija vērsās Tiesā ar otru prasību sakarā ar valsts pienākumu neizpildi.
Tiesa vispirms pārbaudīja pienākumus, kuri dalībvalstīm jāizpilda, ja projekts ir ticis atļauts, neizpildot pienākumu iepriekš veikt tā ietekmes uz vidi novērtējumu, kas paredzēts Direktīvā 85/337. Tiesa atgādināja, ka dalībvalstīm saskaņā ar lojālas sadarbības principu ir jāveic visi vajadzīgie pasākumi, lai novērstu ietekmes uz vidi novērtējuma neveikšanu. It īpaši tām ir jāveic novērtējums par trūkumu novēršanu, tostarp pēc iekārtas nodošanas ekspluatācijā. Šādā novērtējumā ir jāņem vērā ne tikai attiecīgās iekārtas ietekme nākotnē, bet arī kopš tās ekspluatācijas uzsākšanas radītā ietekme uz vidi. Tā rezultātā var grozīt vai atsaukt atļaujas, kas piešķirtas, neizpildot pienākumu veikt iepriekšēju novērtējumu.
Tomēr, neraugoties uz tiesiskā regulējuma reformu, ar ko tika ieviesta legalizācijas procedūra, Īrija nebija veikusi jaunu vēja parka ietekmes uz vidi novērtējumu, un tas bija pretrunā 2008. gada spriedumā noteiktajam.
Turpinājumā Tiesa noraidīja dažādus argumentus, ko Īrija bija izvirzījusi nolūkā attaisnot savu rīcību. Pirmkārt, Īrija nevar atsaukties uz valsts tiesību normām, kas ierobežo iespējas uzsākt legalizācijas procedūru, kura ieviesta, lai nodrošinātu 2008. gada sprieduma izpildi. Šajā kontekstā Tiesa atgādināja, ka valsts iestādēm bija jānovērš situācija, ka nav veikts ietekmes novērtējums, un ka no Direktīvas 85/337 izrietošie pienākumi ir saistoši arī vēja parka apsaimniekotājam, jo to kontrolē Īrija. Otrkārt, lai gan atļaujas Derrybrien vēja parka būvniecībai ir kļuvušas galīgas, Īrija nevar atsaukties uz vēja parka apsaimniekotāja tiesisko drošību un tiesisko paļāvību attiecībā uz iegūtajām tiesībām, lai izvairītos no sekām, kas izriet no Direktīvas 85/337 neievērošanas objektīva konstatējuma. Šajā ziņā Tiesa uzsvēra, ka projektus, par kuru īstenošanai izsniegtām atļaujām vairs nevar celt tiešu prasību tiesā, nevar gluži vienkārši uzskatīt par likumīgi atļautiem no pienākuma veikt ietekmes uz vidi novērtējumu viedokļa.
Ņemot vērā pienākumu neizpildes smagumu un ilgumu, kas kopš 2008. gada sprieduma ir vairāk nekā vienpadsmit gadi, kuru laikā nav veikti tā izpildei nepieciešamie pasākumi, un ņemot vērā Īrijas maksātspēju, Tiesa šai dalībvalstij piesprieda samaksāt Eiropas Komisijai naudas sodu 5000000 EUR apmērā, kā arī kavējuma naudu 15000 EUR apmērā par katru dienu, sākot no šī sprieduma pasludināšanas līdz 2008. gada sprieduma izpildes dienai.
(
1
)	Spriedums, 2008. gada 3. jūlijs, Komisija/Īrija, (C‑215/06, EU:C:2008:380).
(
2
)	Padomes Direktīva 85/337/EEK (1985. gada 27. jūnijs) par dažu sabiedrisku un privātu projektu ietekmes uz vidi novērtējumu (OV 1985, L 175, 40. lpp.).